Paška, Pavol, predseda NR SR (2014-01-28):
Budeme hlasovať o návrhoch. Pán poslanec Poliačik, ja vám aj bez pozbieraných podpisov odpoviem a odpovie vám aj kancelár tak, ako to robili zamestnanci kancelárie už od štvrtka minulého týždňa. Dobre, takže nebudeme musieť o tom hlasovať, čiže nemusíte mi písať list, ja a okrem toho, samozrejme, budem grémium informovať v čase, kedy naozaj dôjde, ale len k zmenám v chode práce kancelárie, akým spôsobom sa tak udeje. Dobre? Pán poslanec Viskupič žiada zaradiť bod, aby návrh, teda prijal uznesenie s návrhom na odvolanie predsedu Národnej rady. Poprosím vás, dámy a páni, aby ste sa každý ešte raz registrovali po resetovaní systému, pravdepodobne viacerým z vás nemusí fungovať hlasovacie zariadenie, takže poprosím hlasovaciu kartu vybrať a potom sa znovu zaregistrovať. A skontrolujte si na displeji, či bola vaša karta prijatá. Je to v poriadku? (Nesúhlasná reakcia pléna.) Poprosím vás ešte raz všetkých, keby sme mohli sa zaregistrovať. Máme pravdepodobne problém s hlasovacím systémom. Poprosím technikov, aby skontrolovali, že či sú hlasovacie karty prijaté a registrované v systéme. Je to už v poriadku, dámy a páni? (Nesúhlasná reakcia pléna.) Nejde vám karta? Komu ešte? Poprosím skontrolovať pani poslankyni Žitňanskej aj pani poslankyni Vášáryovej. Aj, pani poslankyňa Vášáryová, poprosím vás ešte, je to v poriadku? Dámy a páni, má ešte niekto problém s registráciou? Je to v poriadku, takže budeme hlasovať teraz o návrhu pána poslanca Viskupiča. (Hlasovanie.) 139 prítomných, 27 za, 83 proti, 4 sa zdržali, 25 nehlasovalo. Návrh sme neschválili. Pán poslanec Krajcer, ak dovolíte, nebudeme o tom hlasovať, pretože tak či tak Kancelária Národnej rady poskytne všetky informácie, takže akonáhle budú všetky procesy ukončené, čo ako je avizované, je to 15. február. Dovtedy určite všetci dostanete informáciu, nemusíme o tom hlasovať, takže predpokladám, že aj na najbližšom výbore sa zúčastní kancelár a pracovníci komunikačného odboru. Je to v poriadku? Dobre, takže nebudeme o tom hlasovať. Pán poslanec Lipšic, ako som povedal, budeme si uctievať minútou ticha obete až po schválení programu. O návrhu pána poslanca Drobu: nie je o čom hlasovať. Pán poslanec Frešo žiada do 15 dní správu od vlády o vyšetrovaní kauzy predaja emisií. Hlasujeme. (Hlasovanie.) 143 prítomných, 60 za, 76 proti, 6 sa zdržali, 1 nehlasoval. Návrh sme neschválili. Pani podpredsedníčka Národnej rady Laššáková navrhla zmenu, aby bod 22, je to tlač 761, bola zaradená za bod 58. (Hlasovanie.) 141 prítomných, 133 za, 1 proti, 5 sa zdržali, 2 nehlasovali. Návrh sme schválili. Pán poslanec Miškov žiada od ministra hospodárstva správu o stave podnikateľského prostredia a ďalej, ospravedlňujem sa, som to pomerne dlhé znenie nezaregistroval, ale vieme, o čom hlasujeme. Dobre? Takže... (Hlasovanie.) 143 prítomných, 60 za, 72 proti, 11 sa zdržalo. Návrh sme neschválili. Pani podpredsedníčka Národnej rady Jurinová žiada od ministra vnútra informáciu o náraste radikalizmu a extrémizmu. (Hlasovanie.) 143 prítomných, 60 za, 75 proti, 8 sa zdržali. Návrh sme neschválili. Pán poslanec Hraško žiada od predsedu vlády správu o čerpaní prostriedkov z rezervy premiéra s použitím na zimné štadióny. (Hlasovanie.) 141 prítomných, 56 za, 83 proti, 2 nehlasovali. Návrh sme neschválili. Pani poslankyňa Ritomská žiada niečo, čo podľa mňa nemá celkom logiku. Pani poslankyňa, my sa môžeme zaoberať našou krajinou, ale nemám predstavu, aké nástroje, aj keby chceli, by mal či premiér, či minister obrany, či náčelník generálneho štábu, aby riešil situáciu na Ukrajine, okrem, samozrejme, našich zahraničnopolitických aktivít, uskutoční sa mimoriadne zasadnutie premiérov V4, ktoré je zvolané zajtra v Budapešti výlučne s témou postoja k situácii na Ukrajine, takže keď dovolíte, nedám o tom hlasovať. Pani poslankyňa Žitňanská žiada, aby boli body 44, 45 a 46, čo sú návrhy jej a pána poslanca Beblavého, boli zaradené za bod 23. (Hlasovanie.) 146 prítomných, 61 za, 72 proti. Návrh sme neschválili. Pán poslanec Mikloško žiada bod, kde by sme diskutovali o súčasnej situácii v Ukrajine. (Hlasovanie.) 141 prítomných, 53 za, 4 proti, 82 sa zdržalo, 2 nehlasovali. Návrh sme neschválili. Ale, pán poslanec, ako ste správne spomenuli, bude tu pán minister zahraničných vecí so správou o plnení cieľov zahraničnej politiky, ktorá, samozrejme, bola koncipovaná pravdepodobne ešte predtým, ako začalo eskalovať napätie a problematika na Ukrajine, ale som presvedčený, že práve tento bod bude dobrým priestorom na diskusiu, ale chcem vás ubezpečiť, že, a určite to všetci vnímate, že postoje, či ministerstva zahraničných vecí, alebo premiéra a celej vlády a aj nás, sú úplne konzistentné s postojmi našich európskych partnerov, ale využijeme tento bod na diskusiu o tom. Pán poslanec Simon žiada správu, aby minister životného prostredia predložil správu o dôvodoch, pre ktoré boli predĺžené alebo bola predĺžená lehota na dokončenie geologického prieskumu v lokalite Jahodná do 15 dní. (Hlasovanie.) 142 prítomných, 58 za, proti 14, 69 sa zdržalo, 1 nehlasoval. Návrh sme neschválili. Pán poslanec Poliačik ako ostatní dával požiadavku, vlastne nie je o čom hlasovať, ale ako som povedal, samozrejme, všetky informácie budú poskytnuté a nielen vám, pán poslanec. Takže budeme teraz hlasovať o návrhu programu ako celku so zmenami, ktoré sme schválili. (Reakcia z pléna.) Aha, neberie vám... (Reakcia z pléna.) Jáj, ospravedlňujem sa, prepáčte, pán poslanec. Budeme hlasovať o správe o dopadoch daňových licencií alebo novoprijatých opatrení, ktoré súvisia s daňovými licenciami pre subjekty daňové, a žiada pán poslanec Štefanec správu od ministra financií do 30 dní. Ospravedlňujem sa, pán poslanec. (Hlasovanie.) 142 prítomných, 58 bolo za, 26 proti, 57 sa zdržalo, 1 nehlasoval. Návrh sme neschválili. Budeme teraz hlasovať o návrhu programu ako celku. Pán poslanec, procedurálne návrhy potom, keď schválime program. (Hlasovanie.) 141 prítomných, 84 za, 14 proti, 41 sa zdržalo, 2 nehlasovali. Konštatujem, že sme schválili program 29. schôdze. A teraz, keď dovolíte, navrhnem tak, ako o to požiadal pán poslanec Lipšic, aby sme si minútou ticha uctili obete na Ukrajine. (Minúta ticha.) Ďakujem pekne. Poprosím teraz, pán poslanec Hlina, procedurálny návrh.